《华阴令姜海珊招游华山》
清代·林则徐

神君管领金天岳，坐对三峰看未足。公余喜共客登临，恰我西行来不速。

樱笋厨开浴佛时，暂辍放衙事休沐。灏灵宫殿访碑行，清白园林对床宿。

凌晨天气半阴晴，昼永无烦宵秉烛。竹杖芒鞋结俦侣，酒榼茶铛付僮仆。

云梦观里约乘云，玉泉院中闻漱玉。同侪各挟济胜具，初陟坡陀踵相续。

嶂叠峰回路忽穷，谁料重关在山曲。微径蜿蜒蚁旋磨，绝磴攀跻鲇上竹。

箭镞依稀王猛台，丹砂隐现张超谷。莎萝坪与青柯坪，小憩聊寻道书读。

过此巉岩愈危绝，铁锁高垂手难触。五千仞峻徒窘步，十八盘经犹骇目。

恨无谢朓惊人诗，恐学昌黎绝顶哭。游人到此怪山灵，奇险逼人何太酷。

岂知山更怪人顽，无端蹴踏穿其腹。兹山峭拔本天成，但以骨挺不以肉。

呼吸真教帝座通，避趋一任人间俗。如君超诣迥出尘，上感岳神造民福。

荡胸自有层云生，秀语岂徒夺山绿。希夷石峡应重开，海蟾仙庵亦堪筑。

独惭塞外荷戈人，何日阴崖结茅屋。惟期归马此山阳，遥听封人上三祝。

作者简介：林则徐 1785年8月30日（乾隆五十年）~1850年11月22日（道光三十年），汉族，福建侯官人（今福建省福州），字元抚，又字少穆、石麟，晚号俟村老人、俟村退叟、七十二峰退叟、瓶泉居士、栎社散人等。是清朝后期政治家、思想家和诗人，是中华民族抵御外辱过程中伟大的民族英雄，其主要功绩是虎门销烟。官至一品，曾任江苏巡抚、两广总督、湖广总督、陕甘总督和云贵总督，两次受命为钦差大臣；因其主张严禁鸦片、抵抗西方的侵略、坚持维护中国主权和民族利益深受中国人的敬仰。